Február óta élek Nápolyban, Erasmus ösztöndíjasként. Már az első hetekben feltűnt, mennyire sokféle arca van ennek a városnak. A szűk utcákon állandó a nyüzsgés: az emberek az utcán beszélgetnek, motorok cikáznak, a házakból kihallatszik a mindennapi élet zaja. A Vezúv minden nap ott magasodik a háttérben, emlékeztetve arra, hogy a természet itt nem csak díszlet, hanem a természet erejének megtestesítője. Ugyanakkor Nápolyban a mindennapok nem mindig könnyűek: szembetűnőek a környezeti problémák és a társadalmi egyenlőtlenségek is. A város egyszerre vonzó és elrettentő, barátságos, de gyakran kaotikus és pont ettől lesz annyira különleges.

Nápoly egyik legsúlyosabb problémája a hulladékkezelés. A város a 2000-es években hírhedtté vált az úgynevezett „szemétválság” miatt: a hulladék elszállítása leállt, és az utcákon halmokban állt a szemét. A probléma mögött rendszerszintű hibák, politikai felelőtlenség és a maffia illegális tevékenysége is állt. Bár azóta a helyzet javult, az illegális szemétlerakás és a légszennyezés továbbra is komoly gondot jelent. Ugyanakkor léteznek reményteli kezdeményezések is. A Vezúv Nemzeti Park például fontos munkát végez a természetes környezet védelméért: erdőket újítanak meg, ritka fajokat őriznek, és szemléletformáló programokat szerveznek. A parkban tett kirándulásaim során újra és újra rácsodálkozom arra, milyen gazdag és törékeny ez az élővilág – és milyen fontos, hogy megőrizzük. Nápolyban ugyanakkor nemcsak a természet van kitéve sebezhetőségnek, hanem sok ember is. Az elmúlt hónapokban lehetőségem volt bekapcsolódni a Communione e Liberatione nevű helyi katolikus közösség életébe, akik többek között ételosztásban segítek rászorulóknak. Hetente meleg ételt készítünk, osztunk, és ami talán a legfontosabb: időt, figyelmet, emberi jelenlétet ajándékozunk. Ezek az alkalmak tanítanak arra, hogy a segítség sokszor egészen egyszerű dolgokon múlik: egy beszélgetésen, egy mosolyon, egy közös imán.

Az egyetemi közeg szintén sok új élményt és új nézőpontot hozott számomra. A hallgatók közvetlenek, az oktatók nyitottak, és a légkör általában. Kedves élmény volt látni, hogyan ünneplik itt a végzősök az egyetem befejezését: virágkoszorúban, konfettivel, hangos énekszóval vonulnak végig a városon – ez az öröm és közösségi szellem nagyon beszédes. A mindennapokban pedig jólesik megtapasztalni, hogy az egyetemen kívül is könnyen alakulnak ki beszélgetések, közös programok még akkor is, ha nem beszélünk tökéletesen egy nyelvet.

Ferenc pápa a Laudato si’ enciklikájában arra hív bennünket, hogy halljuk meg „a Föld kiáltását és a szegények kiáltását”. Nápolyban élve ez a felhívás különösen kézzelfoghatóvá válik számomra. A város egyes negyedeiben a környezeti problémák és a társadalmi igazságtalanságok gyakran ugyanazokat a közösségeket sújtják. Ebben a helyzetben még inkább érzem a teremtésvédelem fontosságát: nemcsak a természet megóvására, hanem az emberi méltóság tiszteletben tartására is figyelnünk kell. Bár nem tudunk mindent azonnal megváltoztatni, a jelenlét, a segítségnyújtás és a tanulás már önmagukban is értékes válaszok lehetnek.